Fannemel skadet lårmuskel etter landingen på 251,5 meter
– Jeg kjenner at det røsket bra i lårene mine etter landing. Det er musklene på baksiden av høyre lår som har fått seg en skikkelig smell. Jeg tipper at det kommer til å kjennes vondt utover kvelden, sier Anders Fannemel. Har var i den syvende himmel etter monsterhoppet. I natt skulle ikke smilet slippet taket påpekte han. Men han tok seg til låret mens han snakket med VG, og medgir at jaget etter ny verdensrekord, har kostet. – Jeg fikk vondt allerede etter fredagens hopp på 246 meter. Søndag morgen haltet jeg til frokosten, sier Fannemel. – Har du fått en strekk som gjør at VM er i fare? – Det går nok over. Men kroppen er sårbar når lengdene blir så heftige. Og jeg kommer til å halte lenge etter dette, sier Anders Fannemel.Lange hopp var ventet etter at Peter Prevc i går satt verdensrekord i Vikersund med et hopp på 250 meter lørdag. Og Anders Fannemel, som ble nummer to i går og var 50 centimeter unna den gamle verdensrekorden under kvalifiseringen på fredag, lot ikke sjansen gå fra seg. For i dag klinket han til igjen. Med en fart på nesten 100 kilometer i timen tok han av fra hoppkanten. 23-åringens svev har ingen tidligere sett maken til og Fannemel landet på utrolige 251,5 meter. Den nye verdensrekorden var satt. – Jeg er stolt over at jeg har rekorden. At den er tilbake i Norge. Og jeg må bare innrømme at jeg var skuffet da Slovenia og Peter Prevc hadde tatt den fra oss, sier Fannemel. – Jeg så tidlig i omgangen at jeg hadde muligheten, for forholdene var gode og du må ha slike forhold for å sette verdensrekord, sier Fannemel. Han legger til: – Det er vanskelig å forklare hvordan det føles. Akkurat nå er jeg mentalt utladet. Jeg har bare lyst til å krype til køys, sier Fannemel. Etter rekorden klarte han ikke å samle seg til et nytt fantomhopp. Han hoppet «bare» 202 meter. Dermed ble han slått av den tyske vinneren Severin Freund med hele 42,7 poeng.Tyskeren perset med 245 meter og serverte følgende til store deler av verdenseliten som droppet Vikersund for å forberede seg til VM i Falun i neste uke. – Jeg tror de sitter hjemme, og tenker «hva har jeg gått glipp av», sier Freund. Den japanske superveteranen Noriaki Kasai (42) jublet for ny bestenotering (240,5 meter). Men han kom samtidig med et lite stikk til Fannemel. – Han (Fannemel) har kopiert hoppteknikken min. Det er derfor han kan hoppe så utrolig langt, sier Kasai. Landslagstrener Alexander Stöckl sier til VG at han aldri har sett et så perfekt hopp som Fannemel presterte i Vikersund. – Jeg fant ikke en eneste feil. Det er bare å holde kjeft. Og gratulere, sier en lattermild Alexander Stöckl.Fannemels svev var i en egen klasse i den første omgangen, og han ledet klart foran tyske Severin Freund (237,5 meter) Andreas Stjernen (230,5 meter). Johann André Forfang klinte også til og 219 meter var nok til å sikre tredjeplassen. Det var tromsøværingens første tur på seierspallen i verdenscupen. Forrige helg vant han to gull i junior-VM. VG Direkte:Fullstendig referat fra skiflygingen her. Stjernen klarte ikke å følge opp det gode førstehoppet og falt ned til 10. plass. Men Freund leverte sitt beste hopp denne helgen. Tyskeren leverte et knallhopp.Fannemel ble nærmest overfalt av overlykkelige lagkamerater etter hoppet. Både Tom Hilde, Anders Jacobsen og Andreas Stjernen danset rundt og klemte den nye verdensrekordholderen. – 251 meter! Det er bare ekstremt fett, utbryter Hilde. – Det er helt fantastisk. Vi trodde han ville ha verdensrekorden når vi dro herfra. Jeg skulle ønske jeg var i hans sko, men jeg unner ham det veldig, skryter Jacobsen til NRK, som står over dagens renn etter flere mislykkede hopp i Vikersund og kom løpende ned fra tilskuerplass. Hoppernes sportssjef, Clas Brede Bråthen, var nesten målløs etter den store, norske dagen. – Det som har skjedd her i Vikersund i helgen, mener jeg er noe av det største som har skjedd uansett idrett, mener sportssjefen.– Det er helt rått, jublet ekspertkommentator og tidligere verdensrekordholder Johan Remen Evensen da lengden kom opp. Allerede i kvalifiseringen ble forhåpningene til elleville lengder innfridd. Russiske Dimirty Vassiliev fløy ned til utrolige 254 meter, men klarte ikke å holde seg på beina. Og med rumpa i snøen – ingen ny rekord. – Det var perfekte forhold til å fly ned bakken, men høyden var for stor, og jeg måtte jo ned på et tidspunkt, forklarer Vassiliev til VG. Resultater Vikersund: 1. Severin Freund – 237,5/245 meter – 436,7 poeng 2. Anders Fannemel – 251,5/202 meter – 394 poeng 3. Johann André Forfang – 214/219 meter – 375,3 poeng 4. Rune Velta – 210/200,5 meter – 347,2 poeng 5. Noriaki Kasai – 218/204,5 meter – 347 poeng ------ 10. Andreas Stjernen – 230,5/160 meter – 317,5 poeng Kenneth Gangnes (120 meter) og Tom Hilde (116 meter) tok seg ikke til finaleomgangen.
Anders Fannemel (23) ofret kanskje VM-formen da han hoppet til verdensrekorden. Lårmusklene fikk rundjuling da han landet på drømmelengden 251,5 meter.